ALPHAX ลุยผลิตสารสกัดกัญชง เดินหน้าเพิ่มกำลังผลิต 100 เท่า คาดรับรู้รายได้ปีนี้ 450 ลบ.
ALPHAX ลุยผลิตสารสกัดกัญชง หลังบริษัทร่วมทุน “อัลฟ่า ไบโอเทค” คว้าใบอนุญาตสกัดจาก อย. พร้อมเดินหน้าจับมือพันธมิตรเพิ่มกำลังผลิต 100 เท่า เตรียมเดินเครื่องไตรมาส 3/65 คาดปีนี้กวาดรายได้ธุรกิจกัญชงกัญชากว่า 450 ลบ.
ALPHAX ลุยผลิตสารสกัดกัญชง พร้อมจับมือพันธมิตรเพิ่มกำลังผลิต 100 เท่า เดินเครื่องไตรมาส 3/65 คาดปีนี้กวาดรายได้ธุรกิจกัญชงกัญชากว่า 450 ลบ.
14 มี.ค. 2565

นายธีร ชุติวราภรณ์ ประธานเจ้าหน้าที่บริหาร บริษัท อัลฟ่า ดิวิชั่นส์ จำกัด (มหาชน) หรือ ALPHAX เปิดเผยว่า หลังจากบริษัทฯ ได้มีการขยายไลน์ธุรกิจเพิ่มเติมจากของเดิมที่มีอยู่คืออสังหาริมทรัพย์ ในปีที่ผ่านมาได้รุกสู่ธุรกิจกัญชงกัญชา และ Fin-Tech เพื่อการเติบโตที่แข็งแกร่งและยั่งยืน ล่าสุดในส่วนของธุรกิจกัญชงกัญชา บริษัทฯ ถือเป็นเจ้าแรกของประเทศไทยที่จดทะเบียนในตลาดหลักทรัพย์ฯ ที่คุมปัจจัยการผลิตตั้งแต่ต้นน้ำ-กลางน้ำ-ปลายน้ำ อย่างครบวงจร เริ่มต้นตั้งแต่การลงทุนผ่านบริษัทย่อยคือ บริษัท อัลฟ่า ไบโอเทค จำกัด ซึ่งร่วมกับบริษัท โรงงานเภสัชอุตสาหกรรม เจเอสพี (ประเทศไทย) จำกัด (มหาชน) หรือ JP ในฐานะผู้รับจ้างผลิต รวมถึงบริษัทฯได้สั่งซื้อเครื่องจักรสำหรับการผลิต โดยเน้นการจัดจำหน่าย สารสกัด และเคมีภัณฑ์
โดยลูกค้าหลักเป็นกลุ่มธุรกิจในอุตสาหกรรมอาหารและเครื่องดื่ม ผลิตภัณฑ์เสริมอาหาร สมุนไพร รวมถึงยาแผนปัจจุบัน ซึ่งในวันที่ 23 กุมภาพันธ์ 2565 ได้รับใบอนุญาตผลิตสารกลุ่ม Cannabidiol หรือ CBD จากสํานักงานคณะกรรมการอาหารและยา (อย.) เรียบร้อยแล้ว พร้อมที่จะผลิตสารสกัดให้กับกลุ่มลูกค้าที่ต้องการสารสกัด ที่ได้ส่งคำสั่งซื้อเข้ามาเป็นจำนวนมาก โดยพร้อมส่งสินค้าให้กับลูกค้าได้ภายในเดือนมีนาคม 2565 และจะรับรู้รายได้เข้ามาทันทีในไตรมาส 1/2565
“ALPHAX กล้าที่จะบอกว่าเราคือ บริษัทจดทะเบียนรายแรกของประเทศไทยที่คุมปัจจัยการผลิตตั้งแต่ต้นน้ำ-กลางน้ำ-ปลายน้ำ เพราะได้จับมือกับพันธมิตรที่มีความแข็งแกร่งอย่าง JP อีกทั้งยังได้ทำสัญญาความร่วมมือกับผู้ปลูกกัญชง ทั้งในส่วนของวิสาหกิจชุมชนต่างๆ ผู้ประกอบการทั้งในและนอกตลาดหลักทรัพย์ฯ เพื่อเป็นการันตีว่า เรามีวัตถุดิบเพียงพอ สำหรับป้อนโรงงานสกัด เพียงพอสำหรับออเดอร์ของลูกค้าที่มีเข้ามาจำนวนมาก ในส่วนของธุรกิจปลายน้ำได้มีการจับมือผู้ประกอบการที่ต้องการนำสารสกัด CBD ไปใช้สำหรับผลิตอาหาร เครื่องดื่ม อาหารเสริม สมุนไพร โดยปัจจุบันมีลูกค้าที่ทำสัญญากับบริษัทแล้วประมาณ 35 ราย”
โดยในช่วงที่ผ่านมาบริษัทมีพันธมิตรทั้งในด้านของต้นน้ำ เป็นบริษัทจดทะเบียนในตลท.ที่มีความเชี่ยวชาญในการปลูก เช่น บริษัท ซันสวีท จำกัด (มหาชน) หรือ SUN และบริษัท ไทยรับเบอร์ลาเท็คซ์กรุ๊ป จำกัด (มหาชน) หรือ TRUBB รวมทั้งได้ทำบันทึกความเข้าใจกับวิสาหกิจชุมชุนหลายแห่ง ทั้งในภาคเหนือและภาคตะวันออกเฉียงเหนือ โดยในส่วนของภาคเหนือ ล่าสุดได้มีการจับมือกับบริษัท เอ็ม เจ บี จำกัด (MJB) ที่พร้อมป้อนวัตถุดิบให้กับบริษัทฯประมาณ 1 ตัน ได้ในทันที
ทั้งนี้หลังจากที่บริษัทฯได้รับเงินจากการเพิ่มทุนที่เกิดจากการแปลงสภาพวอร์แรนต์เข้ามาประมาณ 600 ล้านบาท ทำให้มีศักยภาพเพียงพอสำหรับการเดินหน้าขยายธุรกิจ โดยในส่วนของธุรกิจกัญชงกัญชา บริษัทฯ เตรียมเพิ่มกำลังการผลิตอีก 100 เท่า โดยได้มีการสั่งซื้อเครื่องจักรแล้ว ซึ่งมีศักยภาพในการป้อนวัตถุดิบ 30,000 กิโลกรัมต่อเดือน (30 ตัน) ต่อเดือน มีกำหนดเดินเครื่องผลิตในช่วงไตรมาส 3/2565 ทำให้คาดว่าในปี 2565 จะมีรายได้จากธุรกิจกัญชงกัญชาประมาณ 450 ล้านบาท ผลักดันผลการดำเนินงานในปีนี้เติบโตอย่างก้าวกระโดด